بڕیار وایە ئەمڕۆ کاتژمێر 3 ی دوا نیوەڕۆ ڕێزدار گریگۆری ستانتۆن (Gregory H. Stanton)سەرۆکی ڕیچکخراوی جینۆسایدۆچی نێودەوڵەتی بەیاوەری شاندی ناوەندی چاک " عەدنان کۆچەر و برایم مەلازادە " بە داوەتی ئیدارەی گەرمیان بگەنە فرۆدگای هەولێری نێو دەوڵەتی .
بەڕێزیان لە سەرەتا سەردانی ناوچەی گەرمیان دەکەن و لە نزیکەوە چاودێری بارودۆخی ژیانی کەسوکاری قوربانیان دەبن و گوێبیستی چیرۆکە پڕ تراژیدیاکانی ئەنفال دەبن ، هەروەها بڕیار وایە چەند کۆڕو سمینارێک ئەنجامبدەن و بەشداری کۆنگرەی ڕۆژنامەنووسی بکەن ، پاش گەرمیان هەوڵدەدەن زۆربەی ناوچەکانی ئەنفال و کیمیاباران بە پێی توانا بەسەر بکەنەوە .سەردانی بەڕێزیان لە دوای بە فەرمی ناسینی ئەنفال لە هەردوو پەرلەمانی کوردستان و عێراق و دادگای باڵای تاوانەکان ، هۆکارێک پۆزەتیف دەبێت بۆ هەنگاو نان بە ناساندنی لە ئاستی جیهانی .
ناوەندی چاک لە ماوەی 6 ساڵ و نیوی ڕابردووی کارو چالاکیدا دەیان دۆستی گرنگی بۆ ئەنفال دۆزیوەتەوە ، ڕۆڵی پێشەنگانەی هەبووە بۆ ناساندنی ئەنفال و جینۆسایدی کورد بە ڕای دەرەوە ، یەکەم ناوەندی کوردیش بووە لە 6-1-2002 بۆ کارکردن لەسەر دۆزی جینۆساید لە دەرەوەی کوردستان دامەزراوە .